แม่สื่อจอมป่วน
รายชื่อนักแสดง

ขุนเขา ชนาวัธน์ รับบท วีรคณิศร์ กานต์วัฒนกุล
ทันตแพทย์หนุ่มมาดเซอร์วัยประมาณ 27 ปีอารมณ์ดีแต่ก็ช่างสังเกต รักเดียวใจเดียวรัก พี่สาวมาก เรียนเก่งขยันอดทน ภายนอกไม่ดูน่าเชื่อถือเหมือนแพทย์ทั่วไป แต่มีฝีมือเป็นที่รักใคร่ของคนไข้ ย้ายมาอยู่โรงพยาบาลต่างจังหวัด เลยมาอยู่บ้านไร่ปลายฟ้าของผู้เป็นตา เพราะตาเขียนพินัยกรรมยกให้ก่อนที่จะเสียชีวิต ที่นี่ถูกกล่าวขวัญว่าเป็นบ้านผีสิงแต่ขุนเขาไม่กลัว
ตติยา/สาม รับบท พัชร์สิตา อธิอนันตศักดิ์
หญิงสาววัย 22 ปี เพิ่งเรียนจบมหาวิทยาลัย ห้าวหาญไม่กลัวใคร ฉลาดชอบทำตัวเป็นทั้งแม่สื่อและนักสืบ แต่ก็เกิดผิดพลาดเสมอ ขับเรือเก่งต่อยมวยคล่อง เพราะถือว่าเป็นลูกเจ้าของค่ายมวย แต่ยังใจร้อนบุ่มบ่าม คารมดีมีวาทศิลป์ สวยน่ารัก ลงประกวดธิดาองุ่นหวานจนได้ตำแหน่ง ลูกสาวพ่อสองเจ้าของค่ายมวยสองศิษย์หนึ่งกับแม่นราภาเจ้าของร้านขายของที่ระลึก
สารวัตรนินนาท บริภัณฑ์ รับบท วัชรบูล ลี้สุวรรณ
นายตำรวจยศพันตำรวจโทวัยประมาณ 30-35 ปี น้าชายของตติยา เป็นตำรวจตงฉิน ยึดถือความถูกต้องและจรรยาบรรณในวิชาชีพ ไม่ชอบแสดงความรู้สึกจึงเหมือนเป็นผู้ชายไม่มีหัวใจ แต่เมื่อรักใครแล้วรักจริง รู้จักกับขุนเขาเพราะขุนเขาเคยมาช่วยตรวจสอบดีเอ็นเอจากศพ สนิทกันเพราะคุยกันถูกคอ เมื่อขุนเขาย้ายมาที่เดียวกันจึงต้อนรับอย่างดี ไม่เคยมีความรักจนกระทั่งได้เจอกับพี่สาวของขุนเขา
ธาราริน ชนาวัธน์ รับบท  ธัญยกันต์ ธนกิตติ์ธนานนท์
พี่สาวขุนเขาวัยประมาณ 30 ปี เจ้าของบริษัทผลิตนิตยสารสารคดีชื่อ สารพัน ซึ่งเป็นธุรกิจของครอบครัว แต่ก็มีปัญหาจะล้มละลายเพราะไม่มีนายทุน มีนิสัยจริงจังกับทุกเรื่อง โดยเฉพาะเรื่องงานซึ่งเธอทำหน้าที่เป็นบรรณาธิการใหญ่ควบคู่ไปกับการบริหาร ด้วยรักศักดิ์ศรีของตัวเองจึงไม่ยอมรับความช่วยเหลือของใคร และไม่ยอมถูกบังคับให้แต่งงานเพื่อธุรกิจ ภายนอกดูเป็นคนดุ แต่ความจริงจิตใจดีชอบช่วยเหลือคนอื่น ชอบพอกับนินนาทเพราะความเป็นคนดีของเขา
ผู้หมวดศรัท รับบท พชรพล ศุขอร่าม
นายตำรวจยศร้อยตำรวจโทวัยประมาณ 22-24 ปี เพื่อนบ้านและเพื่อนรุ่นพี่ของตติยาที่เล่นหัวกันมาตั้งแต่เด็ก เป็นลูกไล่ให้ตติยาและคอยเป็นทีมแม่สื่อให้ตติยา แต่เวลาทำงานก็ตั้งใจมุ่งมั่นไม่กลัวอันตราย ฉลาดเจ้าแผนการไม่แพ้เพื่อน ถูกตติยาทำตัวเป็นแม่สื่อให้อรอัชฌา โดยที่ตติยาไม่รู้ว่าศรัทมีผู้หญิงในใจมานานแล้ว
วรกุล รับบท อาทิตยา ทองวิชิต
เพื่อนรักของตติยาวัย 22 ปี ตอนเด็กเคยอาศัยอยู่ที่สวนไม่ไกลจากบ้านตติยา แต่พอเข้ามหาวิทยาลัยก็ย้ายตามครอบครัวเข้ากรุงเทพฯ อารมณ์ดีช่างพูดหัวสมัยใหม่ แต่อีกมุมก็ธรรมะธัมโม ชอบทำบุญสะเดาะเคราะห์เสมอ เมื่อเรียนจบก็กลับมาพัฒนาสวนเก่าของตัวเอง ช่วงแรก แอบชอบขุนเขา แต่เมื่อได้ใกล้ชิดกับศรัทจึงรู้ว่ามีใจให้เขามานานแล้วเช่นกัน
จักรวรรดิ รับบท พัฒนพล มินทะขิน
นักธุรกิจรุ่นใหม่ไฟแรงวัยประมาณ 30-35 ปี มีธุรกิจมากมาย แต่ที่ทำให้ร่ำรวยก็คือธุรกิจมืดทั้งค้ายาเสพติดและผลิตแบงก์ปลอม เจ้าเล่ห์ไม่กลัวใครบูชาเงินและอำนาจ ตามตื๊อหวังแต่งงานกับธาราริน เพราะตระกูลของเธอมีธุรกิจหลายประเภท เหมาะที่จะฟอกเงิน เป็นศัตรูหมายเลขหนึ่งของนินนาทตั้งแต่ครั้งที่นินนาทตามสืบเรื่องของตน
ปลัดณัฐภูมิ รับบท กณิณ ปัทมนันถ์
ปลัดหนุ่มวัยประมาณ 25-27 ปีใจซื่อมือสะอาดแต่ขี้โอ่ขี้คุยช่างฟ้องมาชอบตติยาจึงคอยยุให้พ่อสองเกลียดขุนเขาเป็นลูกชายเจ้าของรีสอร์ตสนิทสนมกับจักรวรรดิเพราะคิดว่าเป็นนักธุรกิจที่ดีแต่พอรู้ความจริงก็รู้สึกผิดที่ตนทำให้ตติยาต้องเดือดร้อนไปด้วย
วจีรัต รับบท ณธิดา ภัทรชาญไชย
ลูกสาวนักธุรกิจชื่อดังวัย 25-27 ปีที่ปู่กับย่าหวังให้ขุนเขาแต่งงานด้วย ปากร้าย ขี้โวยวาย ขี้หึง โมเมเอาเองว่าเป็นแฟนกับขุนเขา ตามราวีผู้หญิงทุกคนที่มาวุ่นวายกับขุนเขา แต่กลับต้องพ่ายแพ้ให้เด็กกะโปโลอย่างตติยา
อรอัชฌา รับบท เปมิกา จีรนรภัทร
จักษุแพทย์คนใหม่วัยประมาณ 27-30 ปี น้องสาวเพื่อนรักของนินนาทที่เสียชีวิตไปแล้ว นินนาทจึงดูแลอย่างน้องสาว แต่ความสนิทสนมทำให้คนรอบข้างเข้าใจผิดว่าเป็นคนรักเก่า เรียบร้อยอ่อนไหวเป็นผู้หญิงบอบบางที่ต้องทะนุถนอม
พ่อสอง รับบท มนตรี เจนอักษร
พ่อของตติยาวัย 45-50 ปีนักมวยเก่าเจ้าของค่ายมวยสองศิษย์หนึ่งปากร้ายใจดีกลัวเมียและหวงลูกสาวมองคนที่รูปลักษณ์ภายนอกเป็นอย่างแรกจึงตั้งแง่กับขุนเขาขัดขวางความรักของลูกสาวจนกระทั่งมีคนมาสะกิดเรื่องในอดีตโดยเฉพาะพ่อตาที่ไม่เคยยอมรับตนจึงได้คิด
แม่นราภา รับบท ปภัสรา เตชะไพบูลย์
แม่ของตติยาพี่สาวของนินนาทวัยประมาณ 45 ปี ความจริงเป็นลูกสาวนายพล แต่เพราะเลือกสามีซึ่งเป็นแค่นักมวยเลยถูกตัดออกจากกองมรดก มาอยู่บ้านสวน เป็นคนใจเย็น แต่ก็น่าเกรงขาม ทำให้พ่อสองเกรงใจตลอดเวลา
จำปี รับบท เหมือนแพร พานะบุตร
หลานสาวญาติห่าง ๆ ของพ่อสองที่พ่อสองเลี้ยงไว้ตั้งแต่เด็ก ซอยผมสั้นนิสัยคล้ายทอมบอย เป็นนักชกหญิงประจำค่ายมวย กตัญญูรู้คุณกล้าได้กล้าเสีย แต่กลัวผีเป็นที่สุด สนิทกับตติยามากเหมือนเป็นเงาตามตัว ถ้าเห็นตติยาต้องเห็นจำปี จนใคร ๆ คิดว่าทั้งคู่เป็นคู่รักทอมดี้กันประจำ
สินธุ รับบท สาริน บางยี่ขัน
มือขวาของจักรวรรดิซื่อสัตย์ฝีมือดี
แจ๊ค วานรินทร์ รับบท สยามรัฐ บัวเจริญ
อดีตนักแสดงประกอบที่ผันตัวมาค้ายาและทำงานให้จักรวรรดิ รูปร่างภายนอกและการแต่งกายคล้ายขุนเขาทำให้ขุนเขาถูกเข้าใจผิดบ่อย ๆ ว่าเป็นแจ๊ค ตอนหลังถูกนินนาทจับและบังคับให้เป็นสายตำรวจฉลาดรู้จักเอาตัวรอด
ปฏิรพ รับบท ไดสุเกะ สุกี้คาวา
ลูกชายนายธนาคารใหญ่วัย 25 ปี ที่คิดจะทำธุรกิจทัวร์ในเมืองท่องเที่ยวแห่งนี้ มาติดพันตติยา เป็นเพื่อนเก่ากับวจีรัตจึงวางแผนร้ายแยกตติยากับขุนเขา ภายนอกดูใจกล้าแต่ลึก ๆ ขี้กลัวไม่เอาไหน
มานัส รับบท ชลนที ณรงค์ชัย
ลูกชายเสี่ยมาฤทธิ์วัย 25 ปี เจ้าของปั๊มน้ำมันรายใหญ่ ที่มีเบื้องหลังเป็นพ่อค้ายาเสพติด ใจนักเลงกล้าได้กล้าเสีย อันธพาล ไม่ฉลาด แต่ชอบอวดเก่ง
เสี่ยมาฤทธิ์  รับบท ไชยกร สิทธาไชย
นักค้ายารายใหญ่วัย 50 ปี ศัตรูสำคัญของจักรวรรดิ เจ้าแผนการเป็นผู้วางแผนทำให้ตำรวจไขว้เขวทำให้ตัวเองทำงานง่ายขึ้น
จ๊อด รับบท สมจิตร จงจอหอ
คนในค่ายมวยที่คอยช่วยสองดูแลตติยา แต่ไม่ค่อยเก่งและมักตามตติยาไม่ทัน
โจ๊ก รับบท สมรักษ์ คำสิงห์
คนในค่ายมวยที่คอยช่วยสองดูแลตติยา แต่ไม่ค่อยเก่งและมักตามตติยาไม่ทัน
จ่าทำนบ รับบท บอม จ๊กมก
ลูกน้องสารวัตรนินนาทออกปฏิบัติภารกิจกับหมวดศรัทเป็นประจำ เป็นคนอารมณ์ดีมีอารมณ์ขันตลอดเวลา